text:
…@ Colorêt
La Pro Loco di Colorêt e à inmaneât, domenie 15 Jugn 2014, une biele cjaminade dilunc lis culinis di Cjampei par fâ visite aes aziendis agriculis che a produsin vueli. Cjatantsi denant de biele glesiute di Colorêt, dedeade ai SS. Zuan e Paoli, o sin lâts dilunc il troi che e zire ator la culine, passant li dal vieli acuedot e indulà si cjate inmò la risultive, par rivâ al piçul paîs di Cjanâl Alt e daspò ae aziende agricule S. Rocco indulà nus spietave Sandre Zamarian par contânus alc de lavorazion dal vueli e par mostrânus la cantine. Chenti o vin ancje profitât dal bon acet cerçant sedi il vueli sedi il vin acompagnât da pan e formadi o salam. Graciis Sandre !
La cjaminade e continuave rivant a Cjampei ae aziende di Achille Stefanelli, “Ronc dai Ulivârs“, indulà nus spietave la fie, Silvie che nus contave dai problemis che a son cun la cultivazion dai ulîfs e lis diversis cualitât che lôr a àn. Ancje chenti o vin gjoldût dal bon acet cerçant sedi il vueli sedi il vin acompagnât da pan e formadi. Graciis Silvie !
Il zîr al continuave tornant sù pe culine, passant il riu Merîs e rivant a Colorêt li de aziende di Comelli indulà il bielvedê su lis culins al è un incjant. Ancje culì o vin podût visitâ la cantine e cerça il vueli di Comelli e chel des aziendis Suffumbergi e Purinan simpri di Colorêt.
Cussì tra une tabaide e chê altre, cerçant alc, o sin stâts in legre compagnie.
Mandi a ducj !
Look at… the photos: Cjaminade par i roncs dai ulivârs dilunc lis culinis di Cjampei
… dilunc i comunâi di Faedis (UD)
Il 25 di Avrîl e il 04 di Mai 2014 o sin lâts ator par i comunâi di Faedis cun Rita dal ristorant “Ai nove Castelli” di Faedis, che nus à contât cemût doprâ lis jerbis salvadiis. Cussì o vin scuviert che dilunc dai trois a si cjatin cetantis jerbis che si puedin doprâ in cusine ma bisugne cognossile par no cjapâ sù chês velenosis. Il tamar e il urtiçon a fasin un zermuei che si pues doprâ cetant che un sparc intai risots, ma il tamar al à lis fueis in forme di cûr e e à di jessi bulît prin di doprâlu cuant che il urtiçon al è plui ruspiôs cun sfueis a trê pontis simii a chês de cannabis. La talate o pissecjan e je une jerbe garbe doprade par fâ salate. E intal filmut si viodin cetantis altris jerbis che si puedin doprâ…
Inte prime jessude o sin lâts ator par i comunâi che si cjatin su lis culinis denant dal ristorant e ae fin dal zîr o sin rivâts intun roncûl indulâ nus spietave il gustâ improntât da Matteo il cogo dal ristorant, e di bevi a jerin i sirops di saût, sedi chel blanc fat cun lis rosis sedi chel ros fat cun lis pomulis, fats da Rita.
La seconde jessude e je stade fate dilunc il troi che al mene al cjstiel di Zucco ristruturât, parzialmentri, da cualchi an e indulâ o vin podût fermâsi a gustâ il vuardi cun lis jerbis, un pastiç di lasagnis e altris robis cetant buinis. Tant che intal salon dal cjstiel si podeve scoltâ un zovin duo, il “Progetto corde”, in conciert. Il timp une vore biel nus à permitût di gjoldi a plen des dôs zornadis stant in legre compagnie. Un graciis a Matteo e Rita, alla Pro Loco di Colorêt e al circul Legambiente di Udin par ve organizât lis dôs jessudis.
Mandi a ducj !
Look at… the photos: jerbis 2014
Look at… the movie 2013: Le erbe selvatiche @ Faedis (UD)
😎
… parsore Cjampei (UD)
Cjaminant tra i borcs di une volte parsore di Colorêt di Sufumberc o sin lâts a viodi cun la Pro Loco i paîs di Cuestelungje, Pedrose e Reant. In graciis di une zornade splendide o vin gjoldût di un biel soreli cuntun aiarin clip che nus à tignût compagnie dut il dì fasint lizer il pas. Intai ultins agns chescj borcs a son resurîts par vie che cualchidun al è tornât a meti a puest lis cjasis e i terens, tribolant no pôc par fâ rivâ la aghe in paîs. No mancje chenti la tecnologjie, di fat jentrant a Pedrose si cjate, a mût di sentinele, il pâl che a ten sù lis antenis de television e de telefonie mobile ma altris trê antenis a son dilunc il troi che e mene a Reant e une e somee a un crani. Il biel al è che in paîs il telefonin no cjape ben.
I borcs a son nassûts co a rivarin des fameis slovenis che, no podint lâ a stâ inte plane furlane indulà che si cjatavin bielzà i Langobards, si fermarin culì , rivant, cuntun dûr lavôr, a fâ dai implants di coltivazions a roncâi. Impen il paîs di Pedrose, come si rive a capî dal non, al à une origjin plui antighe e i slovens, rivant culì, a tignirin par bon il non che al vûl dîsi fat di pieris.
Il troi che al mene da Pedrose a Reant, parsore di Torean, al passe intun bielissim bosc di faiârs e cumò, inte Vierte, il vert clâr des zovins sfueis al è maraveôs di viodi. A Reant lis cjasis metudis a puest a son anciemò pocjis, ma cui che al è tornât a vivi chenti al è tant vivarôs, rivant a sistemâ la glesie di S. Lurinç e fasint ogni an un biel licôf intal mês di Avost (chest an il 09/10 di Avost ) par onorâlu.
Ancje chest an in ogni paîs o vin podût gjoldi de ospitalitât de int dal lûc che nus à contât la storie dai borcs. A Cuestelungje a jerin a stâ dome int che si clamave Borgnolo, ven a stai i brugnui, ma chest fin ai agns ’80 cuant aromai dute la int e veve bandonât un pôc par volte il paîs. A Pedrose, aromai, e je a stâ dome une famee, cuntun nono cetan braurôs che nus conte simpri alc de sô lungje e tribolade vite e un nevôt che cumò al fâs un mîl di cjastinâr cetant bon. Par finî, a Reant nus à dât bon acet sot il pergolât une famee dal lûc, indulà o vin podût gustâ e stâ in legre compagnie al sun di une armoniche, scoltant ancje une vilote furlane sunade cuntune ande moderne.
A ducj un graciis di cûr e sperin di riviodisi ducj intune l’an che ven !
Al è stât ancje biel stâ in compagnie di ducj cuntune zornade cetant biele e cuntun finâl plen di aventure tant che il grup lassant Reant a trops e si è tornât a cjatâ a Val dopo stramps zîrs che nissun al è rivât ben a capî ma fasintnus tant ridi.
Mandi a ducj !
Look at… the photos: Cuestelungje, Pedrose e Reant
😎
… @ Cjampeis (UD)
Un cîl grîson… une ploie lizere che no molave… ma aes vot e mieze i runners a àn tacât a partî un ad un o a trops tant che la partence e jere pussibil fin ae dîs. Cualchidun vint fat dut il zîr di 7 km dentri lis dîs, no content, al à tacât a fâ un altri zîr. Biel che la corse di 17 km e jere stade scancelade par resons di sigurece.
Cussì vuê a Cjampeis di Faedis (UD) o vin slontanât l’Invier corint in 154 personis “pai trois di une volte”, e rivant a tocjâ i borcs di Roscjà, di Cjanâl Alt e di Colorêt. Une siore nus à dite che il brut timp al jere par vie che o vin preât masse pôc, alore par che e sedi biel timp l’an che e ven tachin ducj intune a preâ fin di cumò.
Mandi a ducj e a riviodisi a Palme fra cuindis dîs 😉
Look at… the photos: Pai Trois di Une Volte
😎
… @ Colloredo di Soffumbergo – Faedis (UD)
Valerio, carbonaio 87enne di Valle, ci ha condotto in un viaggio nel tempo e nella memoria raccontandoci di quando la gente del luogo viveva grazie ad un’economia di sussistenza e alla produzione di carbone vegetale. Quando il lavoro nei campi e nel bosco si riduceva allora iniziava la costruzione delle carbonaie che li teneva lontano da casa anche per un mese intero. La carbonaia veniva realizzata con legno preferibilmente di faggio ma anche di castagno, abete, larice, frassino e aveva una forma conica tipo montagnola.
Per ricordare questa tradizione la Pro Loco di Colloredo di Soffumbergo ha organizzato la costruzione di una “cjarbonice” con l’aiuto di Biagio, un carbonaio che ricordando la sua esperienza in Calabria dove la tradizione è ancora viva, ne ha permesso la realizzazione. La carbonaia è stata costruita nel bosco di Colloredo nello stesso luogo dove una volta si faceva, utilizzando legno di castagno. Nel video Biagio spiega come si dispongono i legni per fare la struttura a cono che poi viene ricoperta con muschio e terra.
All’evento hanno partecipato anche due ricercatori Giorgio Alberti, dell’Università degli Studi di Udine Dipartimento di Scienze Agrarie e Ambientali e Irene Criscuoli, della Fondazione Edmund Mach di San Michele all’Adige, per approfondire le ricerche sulla capacità del carbone vegetale di aumentare la fertilità dei terreni.
Look at… the movie: la carbonaia @ Colloredo di Soffumbergo – Faedis (UD)
😎
… con gli asini
La Pro Loco di Colloredo di Soffumbergo in Comune di Faedis (UD) ha organizzato una bella camminata in collina con gli asini. L’asino cammina lento e si ferma a valutare gli ostacoli che incontra prima di affrontarli. E’ molto sensibile e affettuoso. Il suo pelo caldo e morbido è piacevole al tatto. Certo che se decide di non andare avanti allora diventa veramente dura x chi gli sta a fianco e la sua fama in questo caso è ben meritata.
Look at… all the pictures: camminata lungo le colline, (le foto sono quelle a partire dalla 46).
😎
… DI MONTE, UN MUS LAVORADOR
.
– Smack, smack !!! Ti voglio tanto tanto tanto bene !!!!!!
– Anch’io !!!!! smack, smack !!!


c: text/html

text:
Stant che o sin tal cûr de Cuaresime, mi à parût ninin proponi cheste parabulute di pre Antoni. La Cuaresime al è un timp particolâr pal mont cristian, timp di preparazion a la grande Pasche. Al è impuartant cirî obietîfs grancj, meti in vore siums interiôrs che, impegnantsi cun costance, o procurìn di realizâju. La preiere e varès di jessi l’ategjament normâl par chest moment religjôs che o vivìn. Ancje il gjat al à ce insegnânus.
pre Roman Michelot
Il gjat
Intal Vanzeli al è scrit che si à di tignî simpri preât, cence mai stufâsi. E al puarte l’esempli dal judiç cence cussience, che al scuen fâi justizie a une puare vedue parcè che jê no lu lasse in pâs. Tant a dî che o vin di stufâ Diu fin che no nus scolte.
Il gno gjat nol è catolic e nol à let il Vanzeli. Però cheste baronade le à di simpri.
Cuant che al à voie di jentrâ, si met denant de puarte. Prime al sta un lamp cuiet, sperant che lu viodi e lu fasi jentrâ. Po al tache a sgarfâ cu lis ongulis e al à imparât ancje a saltâ par viodi se al rive a sbassâ la cluche. Se nol cumbine nancje cun chel, al tache a gnaulâ e al è sigûr che mi stufi prime jo di scoltâlu che lui di gnaulâ.
Fin che, rugnint o rugnant, mi tocje vierzi. E lui al jentre pacjific, cence nissune premure e cence pêl di pintiment di vêmi fat jevâ a cualsisei ore di gnot.
Par chel, o dîs che il Ream dai cîi al è compagn dal gno gjat.
di pre Antoni Beline

robotstxt: allowed

filter: keep


text:
Viene e Eisenstadt si cjatin su la liste corinte dal New York Times su lis destinazions plui cjaldis. La ocasion e je chê dal An di Haydn. Vie pal 2009, la Austrie e fiesteze il dusintesim inovâl de sô muart. Il gjeni al jere nassût tal 1732 sul confin austriac ongjarês a Rohrau – dome a pôcs chilometris dal lûc natâl di Franz Liszt – e al è muart ai 31 di Mai dal 1809.
Un dai plui grancj compositôrs dal periodi classic al lavorà tant che musicist di cort là de antighe famee nobile ongjarese Esterházy a Eisenstadt, dacîs dal Lâc di Neusiedl. Ancje se al veve lassât il sô paîs di nassite – Rohrau – cuant che al veve sîs agns, la musiche des minorancis diviersis che a vivevin in cheste regjon de Basse Austrie e Burgenland – cravuats, slovacs, todescs, ongjarês, roms – e lassave olmis te sô opare musicâl. Ma in dute la sô opare, no dome tal esempli plui innomenât, vâl a dî il vieri imni popolâr «Kaiserhymne», l’imni uficiâl dal imperi austroongjarês dal 1797 fin al 1918. Propit chê istesse melodie si dopre ancje vuê in Gjermanie tant che imni nazionâl («Das Lied der Deutschen»). Al semee che Haydn chi al sedi stât inspirât di une cjançon popolâr cravuate («Vjutro rano se ja stanem.», vâl a dî «O jevi a buinore»), che al varès di vêle savude fintrimai di frut, stant che cheste cjançon le cjantavin e le cjantin ancjemò in dut il Burgenland i contadins cravuats in diviersis versions.
Haydn al profite dai vantaçs di une regjon multietniche: al à vût la ocasion di scoltâ tes ostariis e sui cjamps i cjants dai contadins cravuats. Si cjate di front a ogni pas cu la vite rurâl, cu la musiche tradizionâl e cu lis espressions dai diviers caratars etnics. Risultive di estri pes sinfoniis a son stâts ancje altris cjants cravuats, soredut «Žena´i muža», «Na travniku» o «Divojcica potok gazi».
La musiche in lenghe di minorance – si trate salacor di un universalisim psicologjic – e à la capacitât di sorevivi ancje dopo la pierdite de lenghe, ancje par gjenerazions. O vin esemplis che si cjatin ancje inaltrò pal mont, come i indians de Americhe, i afroamericans o i roms in Europe. La musiche e je un simbul identificatîf, cussì ancje pai slovens e cravuats in Austrie.
Soredut i cravuats intal Burgenland a puartin indevant la tradizion musicâl: scuasit ogni paîs dal Burgenland al à la sô orchestre di «tamburica», une specie di mandulin tipic che i cravuats a àn puartât cun se in cheste regjon de Bosgne e Dalmazie. Dut câs, ancje in Carinzie si cjatin orchestris di tamburica za di plui di 100 agns in ca. Tal 1900, teolics di Clanfurt a impastanarin la prime orchestre «Tamburaški zbor slovenskih bogoslovcev»: fin al plebissît dal 1920, lis orchestris a jerin za plui di vincj. La tamburica e je un strument nazionâl cravuat, e ancje sloven, cussì e à ancje une funzion identificative pe minorance slovene e cravuate.
JANEZ ERAT
TERITORI – AUSTRIE. L’Haydn cravuat............
Viene e Eisenstadt si cjatin su la liste corinte dal New York Times su lis destinazions plui cjaldis. La ocasion e je chê dal An di Haydn. Vie pal 2009, la Austrie e fiesteze il dusintesim inovâl de sô muart. Il gjeni al jere nassût tal 1732 sul confin austriac ongjarês a Rohrau – dome a pôcs chilometris dal lûc natâl di Franz Liszt – e al è muart ai 31 di Mai dal 1809.


text:
Seste tape: Monmaiôr - Ripâr A.N.A.
Home Trois Troi Furlan Seste tape
descrizion
La seste tape Monmaiôr – Ripâr A.N.A. e zire tor de mont de Grande Mont passant pai paîs di Cuarnap e Montavierte.
Rivâts li de strade che e puarte al Pas di Tanamee, il toc al è curt par rivâ al ripâr dai alpins a cuote 880 metris. La lungjece di cheste zornade di cjamin e je di 18 chilometris e sietcent metris.
Un percors alternatîf al è il troi che al va sù su pe Grande Mont par lâ jù dopo li dal ripâr A.N.A. ma cheste e je conseade in zornadis di timp seren e dome par personis espertis di mont.
località attraversate:
Notiziis utilis
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
ULTIME ORE_ Luca Campanotto al à dât il vie, ma cumò a rivin altris adesions ae iniziative. Ai prins di dicembar dôs denuncis cuintri «L’Espresso» e «Io Donna» a son stadis depositadis li de Procure di Tumieç di bande di Remo Brunetti.
Cui isal Luca Campanotto?
«Un zovin praticant legâl dal Foro di Udin. Vincj e vot agns e la sperance di continuâ a zirâ pai Tribunâi cence pierdi un tic di idealisim. Grant amôr par une des Costituzions (in teorie) plui avanzadis dal mont. Grant amôr pal Friûl e pal so plurilinguilisim. Chest e altri fasint une ricercje cul gno non e cognom su www.ilgiornaledelfriuli.net».
Parcè cheste denuncie?
«Fin cumò il dirit (e no dome) penâl talian al è stât doprât par limitâ lis lenghis minorizadis; cun cheste azion al sarà invocât par difindilis. O viodarìn cemût che lis Procuris de nestre Republiche a cjaparan cheste rivoluzion copernicane. La interpretazion, tal dirit, e je simpri stade dificile, massime in Italie».
Cuâi sono i prossims pas?
«O soi content di podê fâ par prin chest at di puartade storiche e di grant significât civîl, se no altri simbolic. O speri che lu fasedin ancje altris. E sarès biele une denuncie depositade in dutis lis Procuris dal Friûl (Gurize, Pordenon, Tumieç, Vignesie pal Mandament di Puart), e eventualmentri ancje in altris Procuris, stant che a son teritorialmentri competentis Milan e Rome.».
Ce si spietial di cheste denuncie?
«Il furlan al à di deventâ un teme cjalt, un teme che se tu fevelis mâl, tu riscjis di jessi denunciât. E je une cuistion di cussience, di dirits e di rispiet, no dome dal popul furlan che al fevele par furlan, ma propit di rispiet de Costituzion taliane, e di cussience dai nestris dirits».
E cumò ce pensaraial l’establishment, furlan e antifurlan?
«No vês di domandâmal a mi. Jo no soi un politic; o soi un citadin che al fevele une lenghe difarente di chê uficializade. I dirits linguistics no son volgaritâts di ostarie o amenitâts di pôcs e vecjôs un tic particolârs, ma a son part dai dirits fondamentâi de persone umane e no àn colôr politic».
Ce significât daial a la lôr tutele?
«Difindi il pluralisim linguistic al è difindi la democrazie. Atacâlu al compuarte atentâ a la fonde de Costituzion. Tertium non datur: la politiche, massime in Friûl, e pues assecondâ lis gnovis istancis linguistichis che a son daûr a disvilupâsi de societât civîl e servî a la sô funzion publiche, pe strade di une simpri plui incisive valorizazion de lenghe locâl e de sô dignitât, o pûr continuâ a insegnâ ai furlans te ce maniere che al è plui chic o moderni o util o potent o danarôs o convenient fevelâ, riscjant di vignî sdrumade vie de gnove discuvierte de nestre identitât furlane, che e cres simpri plui e che, se no cjatarà rapresentativitât te classe partitiche atuâl, le cirarà di une altre bande».
La Costituzion, une biele idee, pecjât pai atôrs politics…
«Dutis lis fuarcis politichis, a drete ma ancje a çampe (parcè che i antifurlans a son trasversâi), a varessin di difindi il furlan, e cul furlan ancje chês altris lenghis no talianis de Italie, che invezit a son stadis minorizadis dome par interès politic, tune prospetive di esclusion e di assimilazion, inmò presint e dure a murî».
Lui al met in evidence diviers limits de Italie, no dome dal pont di viste judiziari e legâl…
«Se la Italie e je pardabon un Stât democratic e pluralistic, a varessin di podê jessi tantis lis manieris di jessi citadins talians, e il furlan nol varès di jessi contradizion sbeleade e scjafoiade, ma ricjece ricognossude e valorizade; al è clâr come il soreli che se jessi talians, tal contest di un Stât che pe lenghe al sarès totalitari, al ves di significâ, in pratiche, jessi metûts di front di un «aut aut», par gno cont jo o sielzarès, cence nancje pensâi un moment, di jessi furlan. Par furtune che il Prof. Simone (Ordenari di linguistiche de Universitât di Rome 3 che intune interviste sul Venerdì di Repubblica dai 25 di Setembar dal 2009 al veve cjapade posizion a pro dal talian tant che lenghe uniche dal Stât, ndr) nol à il podê».
Ma sino sigûrs che al sedi isolât e ininfluent tai ambients che a contin?
«Stant aes lôr teoriis menghelianis, par continuâ a fevelâ par furlan, te normalitât e ancje tal public, e podê insegnâlu ai nestris fîs, o varessin prin di utignî la indipendence dal Friûl. Cjapìn at!».
Christian Romanini
ATUALITÂT – A scatin lis denunciis cuintri dai antifurlans............
ULTIME ORE_ Luca Campanotto al à dât il vie, ma cumò a rivin altris adesions ae iniziative. Ai prins di dicembar dôs denuncis cuintri «L’Espresso» e «Io Donna» a son stadis depositadis li de Procure di Tumieç di bande di Remo Brunetti.


text:
Vie par Avost in Friûl a son stadis un biel trop di polemichis su le Sagre dai Osei di Sacîl, par altri une des plui antighis in Europe cui siei 744 agns. I animaliscj, e par prime nuie di mancul che un ex ministri tant che Michela Vittoria Brambilla, a àn protestât par vie che chei puars ucieluts a laressin liberâts de lôr cundizion.
_Par di la veretât al ucielut te scjaipule, e a lis bestiis di cjase in gjenerâl, no i va cussì mâl. Il luiar te sô scjaipule al varà un spazi limitât, ma par altri al cjatarà un bon stâ di temperadure, lûs, e il gustâ simpri pront. E tal câs di malatie, un miedi al so servizi.
_Il nestri luiar, invezit, se al fos libar in nature al varès cefâ par cjatâ di mangjâ, vuardâsi di çuitis e altris che a cirin di mangjâsal, e in câs di malatie, rangjâsi e vonde. Il pat fra om e bestie di cjase al è fat cussì: la rinunzie a une part di libertât in cambi di un bon stâ.
_Di chê altre bande, ancje il paron de besteute al met tante premure e amôr par viodi di jê, par fâle vivi ben. Tancj di lôr a stan plui daûr ae bestie che a la lôr femine, a ‘nt varês cognossût di chei…
_Il nestri luiar, cuntun bon paron, ancje se tu i vierzis la puartute de sô scjaipule nancje nol aprofite par scjampâ: parcè lassâ il sigûr, il bon stâ, par lâ daûr a une libertât che nol sa ce che je?
_Al pues sucedi però che il paron nol sedi plui e alore cheste besteute e ven passade di man a di un altri: un fi, un parint, un amì dongje. O al pues sucedi che une tradizion di famee come viodi di cualchi luiarut o canarin e vegni puartade indevant, ma di bande di un fi che dentri di se in realtât nol à tante voie o che nol vedi capacitât. In curt, il nestri luiar si cjatarà a stâ mâl, e tai câs piês adiriture a patî la fam.
_Ve alore che, tal câs che si cjatàs la puarte de scjaipule vierte, il nestri luiarut, par vivi miôr, nol varà altre maniere che scjampâ e cirî di fâsi une vite in autonomie.
_A rivin ancje chei moments, e magari cussì no al sucêt plui dispès par Sante Scugne che no par une romantiche idee di voie di autonomie. Mi somee che al sedi rivât chel moment, e no par lâ daûr ai animaliscj, ma pe nestre vite.
_E cuissà che chest luiarut ideâl nol sedi adiriture bon di mudâsi in acuile.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
“L’om di carton”, “l’hippie zentîl”, “il mestri di vite”, l’artist cjargnel Luciano Lunazzi, origjinari di Cjaline di Davâr, nus à lassâts ae etât di 65 agns, ai 4 di Otubar, par vie di un mâl improvîs, un infart che lu à cjapât tal sium inte sô cjase a Udin. Il grant displasê de sô partence al è stât di ducj i furlans, e no dome di chei passionâts di art. Di fat, il so funerâl inte glesie dal cimitieri di Sant Vît, realizât midiant di une colete pal paiament des spesis, al à viodût la presince di cetante int, amîs, cognossints, preseadôrs che lu àn ricuardât cun poesiis, testemoneancis, contis, la sole presince, il sun di une armoniche e la bandiere dal Friûl.
Il “re dai tacons”, la muse, la barbe e la vôs des “pirulis par furlan” che lu an rindût cetant famôs in Patrie e fûr, midiant de rêt. Un om ad ogni mût reâl, pûr e assurt. Si lu podeve cjatâ un pôc dapardut, dal Stadi Friuli aes sagris, aes mostris, ai concierts, aes ostariis, dentri e fûr, cui siei vistîts stravagants, dulà che no mancjave mai une citazion par furlan. Vûstu cuntune scrite te maiute, o te barete, o te borsete. Cussì lis sôs oparis, ispiradis ae pop art. Un fenomen che al à rinovât fin a fâlu dut so.
Une pop-art furlane, dulà che “Campbell Soup” di Andy Wahrol e devente “Brovade e Muset”, par esempli, o “Panoles Underground” e lis versions in marilenghe des iconis dal rock. I siei autobus multicolôr, lis sôs sacumis a la Haring, i siei “Strange Cats”, i morârs e i “Flux kids”, simbui di deventâ ideis par spilutis, gadgets, art di meti intor.
Un om che al à viazât par 25 agns ator pal mont: Iran, Pakistan, Indie e dute la Europe, la Australie e lis Americhis e in tancj altris lûcs, des grandis metropolis ai paisuts dismenteâts. Ambients dai plui diferents, esperiencis che a àn jemplade la sô valîs di artist e pensadôr, tornât in Friûl.
Al mancje bielzà Luciano, lui che al voleve e si inzegnave ae creazion di un coletîf di artiscj furlans – no par fuarce a nivel anagrafic, ma di culture (cussì mi à dit intune ocasion) -, bogns di fâsi ricognossi tant che une realtât fuarte, di jessi sostignude de Regjon inte stesse maniere de musiche, dal audiovisîf e dal teatri. Di ciert, Luciano al è e al reste un dai artiscj furlans plui origjinâi de contemporaneitât.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Venit de bande di mari, sicilian de bande di pari, e cuntun non che al è dut un program: Rosario Di Maggio. Chest o soi jo, furlan de etât di un an, cumò libar professionist, trê fîs, cincuantecinc agns, autonomist.
_Sclarî lis resons de mê militance nol è dificil, ma forsit al è esemplificatîf di cemût che si puedi vivi in cheste tiere, amantle come se e fos la tô Patrie, pûr cence jessi “a nivel gjenetic” perfet. Lu dîs, clâr, cuntun pôc di auto ironie.
_O soi stât di simpri apassionât di politiche, ricognossint la aree dal centri çampe tant che mê aree di riferiment naturâl, o disarès cuasi istintive. Nol è stât facil propit, duncje, par mi, capî che la dirigjence dal centriçampe no tutelave propit i interès dal teritori e de sô int. Al è stât un percors lunc, tormentât, durât cuasi dîs agns, chel necessari ae mê cjapade personâl di cussience. Fin al rivâ inevitabil tal mont autonomist, tant che uniche risorse politiche par contrastâ la tindince, aromai insopuartabil, di avilî e di tibiâ lis aspirazions, lis identitâts, i sintiments dal popul furlan, de nestre tiere, de nestre storie.
_Esemplâr, in chest sens, la vicende dal eletrodot Terna fat su in chê modalitât aerie disgraciade, cussì cemût che al sta par jessi finît. A aprofondî dome che un pôc la cuistion, si rindisi cont daurman che une infrastruture cussì penze pal teritori [il Ministeri dai Bens Culturâi le à definide “devastante”], no je nassude par câs, ma cu la colpevule poie di ducj i Partîts talians, dal centri diestre al centri çampe. Nissun escludût.
_E, par deduzion, si pues dî che la nestre tiere no podarà jessi mai difindude avonde di oms che a stan in organizazions politichis cun segretariis a Rome, o a Milan. Chest parcè che lis sucursâls regjonâls dai Partîts talians a àn tant che riferiment prioritari dai interès diviers di chei locâi e teritoriâi. Al è inte nature de lôr stesse modalitât organizative.
_E alore, fâ su une fuarce politiche teritoriâl, autonome e al libere dal vincul opressîf dai Partîts talians mi pâr che e sedi la uniche risorse preziose che e je restade in man ai citadins furlans. Cuntun unic pont fer par chei che come me a àn voie di sostignî cheste dificile sielte e sfide: volêi ben a la nestre tiere, cognossile e difindile. Cualsisedi altre distinzion sutile, intal mont dai autonomiscj, al è un regâl che o fasìn ai Partîts talians.
_Regâl che no si meretìn. Fuarce Friûl, fuarce furlans.
✒ Rosario Di Maggio
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Preseât Diretôr da “La Patrie dal Friûl”,
o ai let le vuestre “sgrife” sul numar di Zenâr Fevrâr 2010
li che e marcais la mê adesion al comitât di onôr pe prime zornade
de culture “giuliano-veneta”.
O amet che la adesion e je stade forsit valutade masse di corse: di fat,
lis vuestris osservazions su la definizion di lenghe minoritarie a son coretis.
No cîr scusantis e o garantìs la mê presince a une prossime edizion
de fieste dal Friûl dai 3 di Avrîl, compatibilmentri cui impegns istituzionâi che o varai.
Salûts di rispiet
Renzo Tondo
President Regjon Autonome Friûl – Vignesie Julie
CULTURE – Letare dal President de Regjon Renzo Tondo............
Preseât Diretôr da “La Patrie dal Friûl”,


text:
Cuant che si cîr il Friûl si cjate une vore dispès la Europe e cuant che si cîr la Europe si cjate une vore dispès il Friûl. Lis stessis rivendicazions che a tocjin il Friûl tant che «Patrie» cence etichetis, ven a dî ni «piçule» e ni «extralarge», tant che tiere multilengâl e multiculturâl e tant che spazi di citadinance fondade sul dirit ae diversitât, si pues ricognossilis, in concret, tant che rivendicazions di ispirazion europeane e europeiste. In particolâr, cun riferiment ai ultins cent agns, al è pussibil vualmâ cheste ispirazion in pinsîrs, ideis, mobilitazions e azions di caratar sei culturâl che politic: tant a dî che pensâ e fâ alc a pro dal Friûl al è stât – e al è ancjemò – pensâ e fâ alc a pro de Europe e cjalant la Europe.
Chest argoment al ven frontât ancje inte suaze di un progjet di ricercje alì de Universitât dal Friûl, là che a vegnin metudis in relazion esperiencis diviersis, che però a àn trê carateristichis di fonde: la atenzion pal Friûl, chê pe Europe e il leam tra Friûl e Europe.
In cheste suaze al è facil cjatâ un puest, par esempli, pe figure di Achille Tellini cu la sô vision dal Friûl e de Ladinie, madressude soredut a tacâ de Prime vuere mondiâl, e cu la sô ipotesi di une federazion europeane des minorancis e des nazionalitâts. In cont di autoguvier e Europe, la impuartance di Tellini e cjatarès conferme ancje intune testemoneance di Gustavo Malan, un dai siet firmataris, ai 19 di Dicembar dal 1943, de innomenade “Carta di Chivasso”, che vincjecinc agns indaûr al contave di vê cjatât la peraule clâf «autonomie» propit dentri di une publicazion furlane dai prins agns Vincj dal Nûfcent.
Achì a àn par sigûr une lôr colocazion ancje i doi fondadôrs de “Patrie dal Friûl”, Felix Marchi e Josef Marchet. Chel istès al vâl pe partecipazion di une delegazion furlane ae cunvigne di fondazion de FUEN (la Union federaliste des nazionalitâts de Europe), ai 10 di Avrîl dal 1949, pai contats mantignûts cun chê organizazion in particolâr de bande di Etelredo Pascolo, pai riferiments ae dimension europeane fats in diviersis ocasions de bande di Fausto Schiavi e pe presince di rapresentants furlans, tal Paîs Basc, ai 12 di Jugn dal 1988, pe firme dal Manifest di Gernika, pe Europe dai popui, in alternative a chê dai stâts.
La Europe e je un pont di riferiment ancje pe normative di tutele di lenghe e dirits. Al è emblematic il câs di chê che e sarès deventade la Leç regjonâl 15/1996, fate buine intune prime version ancjemò ai 27 di Setembar dal 1995, ma fermade dal Guvier par vie che e jere masse europeane, cun chei riferiments cussì fuarts ae Cjarte des lenghis minoritariis dal Consei de Europe, che e spiete ancjemò di vignî ratificade de bande dal Stât talian.
Ancje in dì di vuê, sei pes mobilitazions che pes normis che a chês ur dan rispueste e soredut pe lôr metude in vore, la presince o mancul di riferiments ae Europe e di coerence o mancul cui standards europeans a son un indicadôr in cont de lôr justece a pro dal Friûl. ❚
Marco Stolfo
FRIÛL EUROPE. Cirî il Friûl e cjatâ la Europe, cirî la Europe e cjatâ il Friûl............
Cuant che si cîr il Friûl si cjate une vore dispès la Europe e cuant che si cîr la Europe si cjate une vore dispès il Friûl. Lis stessis rivendicazions che a tocjin il Friûl tant che «Patrie» cence etichetis, ven a dî ni «piçule» e ni «extralarge», tant che tiere multilengâl e multiculturâl e tant che spazi di citadinance fondade sul dirit ae diversitât, si pues ricognossilis, in concret, tant che rivendicazions di ispirazion europeane e europeiste. In particolâr, cun riferiment ai ultins cent agns, al è pussibil vualmâ cheste ispirazion in pinsîrs, ideis, mobilitazions e azions di caratar sei culturâl che politic: tant a dî che pensâ e fâ alc a pro dal Friûl al è stât – e al è ancjemò – pensâ e fâ alc a pro de Europe e cjalant la Europe.


text:
«Lûctenent, alore, isal content che al va in congjêt?» Pieri Zinori, inmò cu la divise intor, al cjalave fûr pal barcon. Dopo passe trentevot agns, al molave servizi. Per raggiunti limiti d’età al jere scrit su la cjarte rivade dal ministeri. Limiti d’età a lui, ch’al veve in cuarp plui fuarce che no tancj zovins cence medole ch’a i ziravin ator pai pîts.
Cussì e scomence la prime des storiis zalis racueltis in cheste publicazion curade dal Comun di Spilimberc che e cjape dentri lis contis premiadis o segnaladis intes edizions tierce, cuarte e cuinte dal concors Zâl par furlan. A son sedis contis (cuatri a fumuts), fatis di almancul cutuardis autôrs diferents (ancje di plui, dal moment che dôs contis a son coletivis…). Al vûl dî che il concors al à cjapât pît e che il nivel dai elaborâts al è bon. Duncje e je premiade la intuizion dai ideadôrs che a àn volût lançâ la sfide ae lenghe furlane di cimentâsi cuntun gjenar che dal sigûr nol jere inte sô tradizion. Tignint cont de dificoltât di inmaneâ une storie, contâle ben, delineâ i personaçs e risolvi la trame in cuindis mil batudis, si pues dî che i risultâts a son plui che bogns. Lis contis a son ambientadis inte atualitât (plui di une propit a Spilimberc) e a tocjin problemis dal dì di vuê tant che il trafic di droghe, i profucs clandestins, lis gnovis tecnologjiis, internet e v.i. O fasìn cognossince cun maressiai arogants, fiis che a copin il pari, feminis che a san ce maniere doprâ la Digitalis purpurea, ospits di une cjase di polse che si metin a fâ investigazions, cjistiei un pôc misteriôs e v.i. No mancjin ambientazions storichis tant che l’imperi roman (Letaris de Venantius Valerius) o il periodi dal Risorziment talian (La storia dal gno paron). A meretin segnaladis, in particolâr, lis dôs contis metudis adun dai fantats de scuele secondarie di Cosean: Une bombe in palestre e Il zâl dal bidel. I profîi biografics insom dal volum nus disin che a son ancje zovins che a àn voie di scrivi par furlan e cheste e je une buine gnove. Il letôr al pues ancje divertîsi a confrontâ lis sôs preferencis cun chês esprimudis de jurie e sielzi lis contis che lui al varès pensât di premiâ.
✒ Laurin Zuan Nardin
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
La edizion dal 2012 dal Premi San Simon di Codroip e je stade vinçude, pal secont an di file, di Franco Marchetta cul romanç “U-“.
“Al è un libri” al à spiegât l’autôr dilunc de premiazion, “che al rapresente un omaç a la leterature in gjenerâl, ma soredut ai autôrs furlans modernis tant che Bartolini, Giacomini, Maldini, Maurensig, Tam e Morat, dulà che i personaçs si movin intun mont componût des tramis di ducj i romançs pussibii e a jentrin in contat cun altris personaçs leteraris.”
Carlo Tolazzi, president de jurie, al è someât plui content dai ultins agns disint che e je stade une edizion dal premi interessante cuntun alt numar di oparis presentadis, ben cutuardis, dulà che si è viodude ancje une buine partecipazion feminine cun cuatri autoris. Il nivel al è stât di preseâ cun almancul un sîs o siet oparis che, par struture narative, lungjece e temis frontâts, a podevin confrontâsi cu la definizion di romanç. Al à ancje marcât, cun sodisfazion, il fat che lis tematichis sieltis dai concorints a an vût un respîr ampli e moderni, e, se e je vere che la opare vincidore e jere une cuarte parsore di chês altris, la cualitât in gjenerâl e je stade valide.
Al è masse adore par capî se e je passade la prognosi risiervade pe leterature furlane un trê agns indaûr propit dal San Simon, e ancje par capî se il ruspi e dolorôs dibatit che daspò si jere davuelzût al vedi puartât a alc di positîf e che al duredi tal timp. Dut câs chest an di Codroip, de jurie e des autoritâts presintis, no cate il contest esterni di sigûr dificil pe culture e pe lenghe furlane, a son stâts mandâts dai segnâi positîfs.
La motivazion dal premi cjapade dal verbâl de Jurie:
“Une storie ben postade te suaze di un Friûl e di une Mitteleurope che a partegnin ae nestre culture e ae nestre leterature. Une conte moderne là che il furlan si pant tant che une lenghe braurose di confrontâsi cul respîr de narative internazionâl. I nivei di leture a son plurôs e no cate il pês di citazions salacor cualchi volte di masse, la storie e cor vie cun sugjestions che nus fasin preseâ une tiere no su l’ôr de Italie, ma tal mieç de Europe”. ■
Maurizio Biasizzo
DIBATIT LETERARI. Cualchi segnâl positîf............
La edizion dal 2012 dal Premi San Simon di Codroip e je stade vinçude, pal secont an di file, di Franco Marchetta cul romanç “U-“.


text:
✽✽ Cui plui dal nestri popul aial dirit di peraule su la cuistion dal “jus soli” che tant si è polemizât intal dibatiment politic tra i partîts talians?
✽✽ Nô furlans o sin la dimostrazion storiche di chest fenomen, no tant intes sôs implicazions juridichis ma ben inte sostance des robis. Ce sino, di fat, se no il risultât di un messedament continui di sanc e di razis, une sintesi maraveose di popui e ints che ca a àn cjatade la Patrie?
✽✽ Nol è stât ciert un procès pacific, anzit al è il risultât di invasions e di violencis fin de rivade dai soldâts romans su lis tieris dai Celtis, dopo dai “barbars”, dai Venezians, dai Francês, dai Austriacs, dai Talians: no si sin fats mancjâ nancje i Cosacs.
✽✽ Epûr, chel gnûf popul che al instreçave lis sôs componentis ogni volte, al veve la capacitât straordenarie di assorbî, di fagocitâ il dispès malvolût ospit sucessîf.
✽✽ Cuasi che si formàs intai secui un substrât uman coletîf bon di resisti a ogni pratiche di anulament, cuasi che si produsès un cjamp magnetic, une viscositât di celulis buinis, abile no dome di assorbî il cuarp estrani, ma di trasformâlu.
✽✽ Un don di Diu che al cjate ancjemò rispueste inte presince di une lenghe, cressude, cambiade, inricjide di gnovis peraulis e verps, ma che e reste compagne e uniche inte sô struture lessicâl, pûr evolvintsi.
✽✽ Cheste facoltât di assorbî, di mediâ, masse voltis e je stade associade ae idee di un popul sometût, incapaç di riviel: sotan.
✽✽ La storie che no nus contin, che no nus insegnin intes scuelis nus dimostre cetant false che e sedi cheste imagjin e cemût che no dei il just risalt ae fuarce coletive, a chel jessi cussients di rapresentâ ducj insiemi alc che nol pues jessi sdrumât di nissun agjent esterni.
✽✽ Une cussience naturâl che e nas dal rapuart cu la tiere e cu la nature, dal ritmi des stagjons di un mont contadin che al pues ancje cambiâ struments e produzions, ma che al manten e al passe intal so Dna i elements de tradizion e dai valôrs.
✽✽ Fâ in maniere che cheste cussience no deventi un facil alibi consolatori, un ripetisi di laments e di ricuarts, ma che e deventi la jeve di impegn concret inte vite publiche, al è compit de politiche.
Nestri il dovê che cheste e sedi in man ai furlans di vuê e ancje di doman. ❚
✒ Dree Valcic


text:
Chirurgjie plastiche tal sît dal Centri Friûl Lenghe 2000 (www.cfl2000.net), l’orghin che al veve di meti in vore i criteris di normalizazion de lenghe furlane aprovâts dal OLF.
Di simpri la pagjine e fornìs l’imprest plui siôr e dinamic pe gramatiche e la grafie dal furlan, ven a stâi il Grant Dizionari Bilengâl Talian-Furlan (GDBTF). Il detai interessant di cheste opare e je che lis vôs a son dinamichis, ven a stâi par esempli che di un verp si pues lei dute la declinazion o di un non dutis lis sôs formis daûr dal gjenar e numar.
La grafiche dal sît e saveve di patît, ma chei dal CFL2000 le àn fate plui biele, plui facile di doprâ e cu la zonte di risorsis a 360°.
Chestis a son lis novitâts:
GRAFICHE: rivant ae direzion si cjatisi denant di un libri viert, che nus invide ae consultazion dal dizionari a mieç di un cjamp di test subit sot dai voi come chei dai motôrs di ricjerce plui cognossûts, dulà scrivi par furlan o par talian, la peraule che nus convente.
CIDIVOC: come che nus spie il so non, chest gnûf imprest al zonte savôr ae nestris ricjercis lessicâls, scrusignant no dome tal Grant Dizionari, ma ancje tal Dizionari Ortografic Furlan (DOF) e, come che al fasarès Google o Yahoo, i risultâts a vegnin ordenâts daûr de lôr someance cun ce che o vin inserît noaltris.
ALTRIS RISORSIS, ducj intune lengute: un Coretôr ortografic automatic, il Dizionari ortografic, il Dizionari dai Sinonims e Contraris, il Dizionari di Sauran, e il Dizionari Talian-Svedês nassût di une colaborazion tra la Regjon e la Universitât di Stocolme. Daspò o vin in formât PDF la Gramatiche fonetiche furlane di S. Carrozzo e trê oparis dal Votcent: il Dizionari Tecnic in siet Lenghis di Josef Wuk, il Vocabolari Botanic furlan di G.A. Pirona e il vieli ma sioron Vocabolari Pirona.
IMPRESCJ DI DISCJAMÂ: come te version di prime si pues discjamâ un programut par consultâ il GDBTF fûr linie e in maniere plui svelte; al è ancje un piçul imprest par Windows che nus permet di scrivi cence sfuarçs i caratars dal furlan che no si cjatin su la tastiere taliane.
Michele Calligaris
CULTURE – E-MARILENGHE. Il libri simpri viert dal “Cemût si scrivial?”............
Chirurgjie plastiche tal sît dal Centri Friûl Lenghe 2000 (www.cfl2000.net), l’orghin che al veve di meti in vore i criteris di normalizazion de lenghe furlane aprovâts dal OLF.


text:
La gnove che il Consei comunâl di Pordenon al à votât di sì ae jessude de citât dal teritori là che si metarà in vore la gnove leç regjonâl su la lenghe furlane e je ancjemò frescje e e continue a fâ discuti sui blog e sui gjornâi.
Par cirî di capî miôr cemût che si son davueltis lis robis te sentade dal Consei dai 07 di Lui stât, o vin fevelât cun Francesca Cardin, conseire di maiorance, elete te liste dal Partît Democratic, la uniche a vê pandût in maniere clare il so dissens.
SCATURIDE DE DECISION_ “Mi soi maraveade di jessi une dai pôcs conseîrs a no jessi in acuardi cun cheste decision presentade dal sindic, che o calcoli dal dut cence sens” e dîs la Cardin subit sul principi de nestre fevelade. Di fat, une des robis che il sindic Sergio Bolzonello nol à mai spiegât, cundut che i sei stât domandât di plui bandis, e je parcè che al à decidût di frontâ la cuestion in chest moment. “No jere nissune premure, no si capìs pardabon il parcè di cheste urgjence” e marche Francesca Cardin, “di fat la Leç regjonâl 29 cumò e je impugnade, si che duncje si podeve spietâ il parê de Cort Costituzionâl prime di cjapâ cualsisei decision”.
La sentade dal Consei comunâl e je stade pardabon “vivarose”, il fat che il sindic si sei refudât di ritirâ la delibare come che i domandave une part de maiorance che lu sosten, al à creât un clime une vore tirât. “Il sindic al è restât fer su lis sô posizions. Al à argomentât la sô sielte pontant soredut sul fat che la Leç e compuarte spesis masse altis pal Ent, e po dopo sul fat che Pordenon citât e je plui venite che no furlane” e spieghe la Cardin. E propit su chescj ponts si è basade ancje la sô contestazion, come che nus à spiegât tal detai.
UNE OPORTUNITÂT_ “Prime di dut bisugne simpri vê ben a clâr che si fevele di une Leç che e tutele lis minorancis, e che e varès di jessi considerade un valôr zontât, une oportunitât e no un pidiment. E je vere che i Ents locâi a varan oblics in plui, ma daûr a saran finanziaments di pueste, duncje no si pues platâsi daûr di une ipotetiche spese. Cun di plui no si pues dismenteâ che Pordenon citât e je cjâf lûc di provincie, si à di pensâ ancje ae sô funzion tai confronts di chei altris comuns”.
Lis peraulis de conseire a confermin che nissun si è ponût il probleme di ce che si lave a pierdi, in tiermins di oportunitâts e no di finanziaments: par esempli al à di jessi clâr che cumò nissune scuele dal comun di Pordenon e podarà vê i finanziaments previodûts de Leç regjonâl 3/2002 che e finanzie i progjets didatics in lenghe di minorance. Cun di plui nissun si è fermât a pensâ al risi di vê di tornâ ae Regjon i contribûts dai agns passâts. E ancje lis peraulis dal Sindic Bolzonello, ven a stâi pensâ di tornâ a jentrâ te zonizazion se la Leç e sarà cambiade, a àn pardabon pôc sens.
NO JE FINIDE_ Di bande sô Francesca Cardin no à nissune intenzion di lassâ pierdi cheste bataie, “O continuarai a dâ la mê poie aes azions par anulâ la delibare. O ai za sintût a fevelâ di une racuelte di firmis che e varà dut il gno supuart”.
Federica Angeli
_____________________________________
Sot de lint: la delibare in detai
Pordenon, adun cun altris 177 comuns de Regjon, e faseve part di chel teritori dulà che la lenghe furlane e je storichementri fevelade. Dai 7 di Lui stât però la situazion e je cambiade. Daûr des peraulis dal sindic, Sergio Bolzonello, Pordenon e jere stade metude dentri te aree furlanofone, fissade za de Leç Regjonâl 15/96, cence di une delibare de Zonte o di un vôt dal Consei comunâl. Su la fonde di chest e je stade presentade la delibare pe jessude de aree là che si metarà in vore la gnove leç regjonâl su la lenghe furlane (L.R. 29/2007).
Sore ae conseire di maiorance Francesca Cardin, dome altris 3 conseîrs a àn votât cuintri o si son astignûts: un dal Grup Mist, e i doi de Leghe Nord. Dut il rest dal Consei al à sostignût la propueste in maniere compate.
Leint la delibare a son diviers passaçs discutibii. Prime di dut dulà che si dîs che in dì di vuê dome une part une vore piçule di int e cognòs e e fevele la lenghe furlane, partant il pês de marilenghe al è cussì bas che no si pues valutâ l’impat dal fenomen. Si fevele a pont di une lenghe di minorance, e al è propit par tutelâle che e je stade fate une gnove leç regjonâl. Da pît de delibare daspò si lei che il comun al pant distès un grant interès a “partecipâ in maniere ative a ogni iniziative che e à il fin di favorî tal so teritori la promozion e la valorizazion dal patrimoni linguistic e culturâl furlan”… baste che dut al resti fûr dal edifici dal Comun!
Par cui che al à gust di lei il document, ve chi il link: www.comune.pordenone.it/comune/atti/delibere/prova2.html
F. A.
ATUALITÂT. «Une decision dal dut cence sens»............
La gnove che il Consei comunâl di Pordenon al à votât di sì ae jessude de citât dal teritori là che si metarà in vore la gnove leç regjonâl su la lenghe furlane e je ancjemò frescje e e continue a fâ discuti sui blog e sui gjornâi.


text:
Un cuintrisens! E jere cheste la peraule miôr par descrivi Tavo, vecjut insopuartabil e rognôs che ogni biade sere al paronave i discors su lis bancjutis de ostarie.
«I neris jo no ju sopuarti! Ma propite no ju sopuarti!» e jere la frase che par solit, fra un catâr e un altri, e deve il via ai siei bruntulaments. Di li in poi, ogni cjativerie e jere buine pe categorie. Anzit… al rivave a mudâ la stesse categorie intune cjativerie.
E cussì, mo un mo chel altri, dut il paîs al jere stât piturât di chel colôr.
Cui che al lavorave mâl, come i neris, cui che al lavorave masse, come i neris, fintremai cui che al jere un dorondon, o un peteçon, o pucefadiis, o dordul, o masse furbo, o al steve dibant, o al jere çondar, o scjars… e simpri, par scugnî, ogni volte, ducj, come i neris!
E no stait a saltâmi sù cu la naine che o soi razist, al diseve porconant. A mi doi neris mi van plui che ben!
Un al è chel là jù insom – e al segnave bande dal cjampanili, cul so dedut scalembri – e chel altri al è il gno purcit tal cjôt, che al mangje dut ce che mi vanze e nol domande mai nuie. Lôr, al diseve, lôr a son doi neris che o sopuarti benissim, si che duncje, no soi razist!
E tu podevis ben lâ a disi, a Tavo, che se le ves vude cetant cui neris, nol varès di sigure dât ogni sere un ûf dûr al senegalês che al vendeve acendins e cjalçuts. (Ma se al à fam…) e nol varès dât doi euro al marochin tal parcament dal supermarcjât (Eh, ma se mi puarte la spese…) e nol varès nancje poiât un biel piç de sô pension al missionari che al jere tornât dal Brasîl (in Brasîl a son ancje blancs, eh), par no fevelâ dal vê insegnât i motos de briscule al afgan “richiedente asilo” (e ma mi deve un fastidi no rivâ mai a fâ il cuart par fâ un ragjo!). Insome… o vês capît.
Po dopo, une dì, dut chest cuintrisens sui doi neris al mudà intun lamp. Al fo cuant che Don Ciso, dopo un pâr di… neris (e… no, su chei o savìn che nol è razist nissun) lu visà che nancje Gjesù Crist, stant che Betlem nol è di sigure sot dal Comun di Tarvis, di piel nol veve di sei cetant clare.
No lu vessie mai dit!
Di chê dì, di neris che i levin ben a Tavo, al restà dome un. E no di sigure chel sot dal cjampanili!
di Rafaêl Serafin
#974


text:
Monthly Archives: Juli 2009
Itemshop News: Pferdezucker nun 49DR
Posted in Allgemein Tagged Alt /Offline Server Amkira, Alt /Offline Server Antharos, Alt /Offline Server Astreya, Alt /Offline Server Erfoo, Alt /Offline Server Gonea, Alt /Offline Server Hyperion, Alt /Offline Server Kartago, Alt /Offline Server Legoria, Alt /Offline Server Lykanthra, Alt /Offline Server Mikor, Alt /Offline Server Mosha, Alt /Offline Server Phelon, Alt /Offline Server Torkas, Itemshop, Metin2, Server Lesanya 2 Comments
Event-Test auf Mosha
Posted in Event Tagged Alt /Offline Server Mosha, Event 1 Comment
Serverdown
Posted in Allgemein Tagged Alt /Offline Server Amkira, Alt /Offline Server Antharos, Alt /Offline Server Astreya, Alt /Offline Server Erfoo, Alt /Offline Server Evielas, Alt /Offline Server Gonea, Alt /Offline Server Hyperion, Alt /Offline Server Kartago, Alt /Offline Server Legoria, Alt /Offline Server Lykanthra, Alt /Offline Server Mikor, Alt /Offline Server Mosha, Alt /Offline Server Phelon, Alt /Offline Server Torkas, Server Lesanya, Serverprobleme 3 Comments
Special Event
Posted in Event, Spielerevent, Spielevent Tagged Alt /Offline Server Amkira, Alt /Offline Server Antharos, Alt /Offline Server Astreya, Alt /Offline Server Erfoo, Alt /Offline Server Evielas, Alt /Offline Server Gonea, Alt /Offline Server Hyperion, Alt /Offline Server Kartago, Alt /Offline Server Legoria, Alt /Offline Server Lykanthra, Alt /Offline Server Mikor, Alt /Offline Server Mosha, Alt /Offline Server Phelon, Alt /Offline Server Torkas, Event, Metin2, Server Lesanya, Serverprobleme, Statement Kommentare deaktiviert für Special Event


text:
Il mês stât il president de Provincie di Udin Pietro Fontanini al à donât la Medaie de Provincie al professôr catalan Aureli Argemì, fondadôr dal Ciemen (Centre Internacional Escarré par les Minories Ètniques i Nacionals), promotôr de Declarazion universâl dai dirits linguistics, de Conference des Nazions cence Stât in Europe e de Rêt Mondiâl dai dirits coletîfs dai popui al Parlament european.
Un ringraciament calorôs pal contribût impuartant puartât indevant a nivel internazionâl pe tutele dai dirits des lenghis minoritariis e dai popui piçui.
Argemì al à dât tant intai rapuarts cul Friûl, e al à savût rinfuarçâ, intai agns, in gracie des variis iniziativis inviadis, i convinciments dai furlans, sostignint ancje i moviments politics nassûts chenti e disvilupâts su elements fondamentâi de identitât, lenghe in primis. Un grant insegnament a no molâ mai, ancje se i travuarts a stentin a rivâ.
Il president de Provincie di Udin al à sigurât che «o continuarìn a semenâ ancje se in chest Stât, in cheste Regjon il centralisim al scjafoie diversitâts e minorancis. I popui di Europe nus insegnin a no tornâ indaûr: la Catalogne, in particolâr, e je mestre.» ❚
Redazion
Medaie de Provincie di Udin a Aureli Argemì, un riferiment pai dirits des lenghis minoritariis e dai popui piçui............
Il mês stât il president de Provincie di Udin Pietro Fontanini al à donât la Medaie de Provincie al professôr catalan Aureli Argemì, fondadôr dal Ciemen (Centre Internacional Escarré par les Minories Ètniques i Nacionals), promotôr de Declarazion universâl dai dirits linguistics, de Conference des Nazions cence Stât in Europe e de Rêt Mondiâl dai dirits coletîfs dai popui al Parlament european.


text:
Al è un dopomisdì dal mês di Mai di uns dîs agns indaûr cuant che, un pôc dopo di vê passade la rive di Soclêf, Max e jo o rivìn a Midiis e o lassìn la machine denant de gleseute di Sant Blâs.
Juste li a ret e je a stâ Marie Dal Fari o Maria di Plaça come che le cognossin achì. E je la cjase li che al viveve cun jê il so om, Felix Marchi, il fondadôr de «Patrie dal Friûl» tai ultins agns di une lungje vite. Lui al jere di Udin ma il vivi chi in Cjargne al jere cuasi un tornâ, stant che il pari Josef al risulte nassût a Dimpeç.
PIÇULE E ELEGANTE_ Nus vierç la puarte di cjase une femine piçulute, che e vîf il so jessi viele cuntune elegance semplice, cun voi legris e svelts; une femine che e je une sorte di monument de storie furlane dal Nûfcent ma che no à nissune ande supierbe e presuntuose; anzit cu la dote di un grum di autoironie: intant che si sentìn nus dîs riduçant: «I veis da cjacarâ fuart. I soi sorduta» e po, cuant che e da un judizi saurît, simpri ridint: «O cjatais un sogjet di femina, eh!»
Intant che e fevele, daûr di jê al è il ritrat dal om: un anarchic e dîs, no in sens stret, pacifist, ma che su tantis robis le pensave propite come i libertaris. Dal rest e dîs «ideas di anarchia les ai encja jo». E in efiets se un al cjale la impostazion che e salte fûr de «Patrie», setemanâl e po cuindisinâl e mensîl, l’avignî di un Friûl libar al è te sine dal federalisim libertari: federazion des regjons e dai popui dal mont, e plui in piçul federazion dai paîs dal Friûl.
CUINTRI DAL NAZIONALISIM_ Il nemì numar un al è il nazionalisim talian. Cuant che Marie e nomene i nazionaliscj e rice il nâs e cun fastidi e da fûr un «Il lôr maladet nazionalisim!».
Tal Zenâr dal 1952 e devente la prime femine diretore responsabile di un gjornâl in Friûl: si clame «Il Cjavedâl»; e tal setembar dal ’53 e cjape la direzion de «Patrie» che e tignarà fin al ’65.
Un impegn straordenari, simpri in pericul par vie di stampariis che no vuelin stampâ il gjornâl, di bêçs e publicitât che a mancjin, di colaboradôrs che si slontanin.
SICARIS E PODÊS FUARTS_ Di podês fuarts che si movin cuintri. Tal 1956, par esempli, Marie e cuerele la Associazion dai Combatents che si son sustâts par un articul de Patrie titulât «Talians e Furlans» e a àn mandât fûr un comunicât di censure che jê e cjate difamatori. La sentence e je di archiviazion, ma al vâl la pene di citâ un toc de sentence «Le frasi [dai combatents] rappresentano una pacata, serena, dignitosa protesta [cuintri di insinuazions] gravemente lesive dell’adamantino sentimento patriottico dei friulani stessi ed offendendo anzi la sacra memoria dei gloriosi combattenti di questa nobilissima terra che in ogni tempo immolarono la loro vita per la difesa e la grandezza della Patria.» Altri che un comunicât, la scorie e volarès cuintri dai autonomiscj!
Tal ’60 al è un sicari, sot forme di gjornalist dal «Messaggero Veneto», che al invente e al publiche une storie di nudisim là che Marie e Felix a van ator crots «grufolando» cui lôr «corpi squamosi» tai prâts ator di Midiis.
UN IMPEGN CENCE SOSTE_ Cundut achest, par agns, finît di lavorâ par vuadagnâ il pan e podê paiâ l’afit, a tachin a fâ la «Patrie» e a miezegnot a lassin l’apartament di vie de Pueste, «che a nol veva nissuna comoditât» e a van a spas sot dai puartis di Udin cjacarant, «man ta man, ancje se i vevin 25 agns di diferença. I jerin contents parcè che i vevin chest ideâl».
La interviste e je finide; nus salude su la puarte di cjase cuntune buine gracie autentiche e plene di interès par nô. Montâts su la machine o decidìn di lâ a saludâ Marchi li de sô tombe; parsore si lei: «Omp fuart e libar, al à spindude la sô lungje vite pe dignitât e pe libertât de sô tiere». Cumò li dongje ancje Marie e polse par simpri, o almancul cussì al è costum di dî.
Donato Toffoli
SPECIÂL – «Un sogjet di femina»............
Al è un dopomisdì dal mês di Mai di uns dîs agns indaûr cuant che, un pôc dopo di vê passade la rive di Soclêf, Max e jo o rivìn a Midiis e o lassìn la machine denant de gleseute di Sant Blâs.


text:
“Se jo o ves di maridâmi un cjaliâr no cjolarès, lui al è bon di bati suelis e ancje me mi batarès…”
Cussì a cjantavin lis zovinis une volte, ma in dì di vuê al è dificil fintremai cjatâ un cjaliâr: un dai tancj vecjos mistîrs che al va disparint. Vuê, timp dal dopre e bute, se lis scarpis si rompin si lis bute vie e cetant di râr si puartin a comedâ. La inovazion tecnologjiche e il progrès a àn puartât a creâ, par fâ bêçs, une societât che e dopre e e bute vie la robe cence stâ masse a pensâi parsore.
Spes al sucêt, par esempli, di rompi une part di un imprest? di cjase e cuant che si lu puarte a comedâ nus disin che no vâl la pene spindi tancj bêçs, ancje parcè che cun chê stesse spese si pues comprânt un gnûf. E cussì, si din di fâ a jemplâ i bidons des scovacis.
Une volte, e no covente lâ indaûr di tancj agns, i nestris nonos a tignivin di cont dut e a butavin vie dome ce che no si podeve plui doprâ.
IL TIMP SI FERME_A Tumieç, sot i puartis te centrâl vie Rome, al n. 38/A, al semee che il timp si sedi fermât: passant si pues nulî l’odôr di corean e di patine. Culì, di cirche un an Valentino Felice, un zovin di 24 agns di Tierç, al à vierte la sô buteghe di cjaliâr. Valentino, dopo i studis superiôrs, al à lavorât in fabriche ma il lavôr ripetitîf nol jere par lui, e cun di plui al jere di un pôc che i balinave la idee di podê une dì meti sù alc di bessôl.
E cussì, une dì so pari, zirant par internet, i à dit che a Foggia al jere un cors par imparâ il mistîr di cjaliâr: Valentino no si è tirât indaûr e al è lât a fâ esperience intune buteghe. Al è stât un mês lunc, oris e oris di lavôr par fâ jentrâ l’inzen.
AL COVENTE TANT IMPEGN_Dut al è coventât par vierzi la buteghe e par tornâ a fâ vivi un vecjo mistîr. A Valentino no i mancje la manualitât e tante voie di fâ. Lui al comede pôc o trop dut, ancje cernieris dai russacs. E di pôc, tal so negozi si puedin cjatâ cinturis, tacuins, puarteclâfs e dut ce che al covente pes scarpis.
“E je dure – al dîs – fin cumò o soi rivât dome a paregjâ i conts. A son tantis lis spesis di frontâ ogni mês: afit, mutui che o ai fat par comprâ i machinaris… Insome, no mi reste cuasi nuie par me. Spes mi capite di lavorâ plui di 8 oris in dì e di stâ sù fin a straoris te buteghe. Ma o soi content di chest lavôr: mi sta dant tantis sodisfazions. Mi auguri che il gno impegn al vegni, timp o tart, ripaiât.”
Il lavôr che al fâs Valentino si lu pues seguî dì par dì su pe pagjine facebook https://www.facebook.com/ilcalzolaiotolmezzo. Sì, parcè che Valentino al fâs un vecjo mistîr ma al è un zovin al pas cui timps. Nol è di grandis peraulis ma al è un grant lavoradôr: insome, dutis carateristichis di un cjargnel DOC!
E dopo a disin che in Cjargne no ‘nd è zovins brâfs e coragjôs?
Direzion mail: valentino791(chiosule)hotmail.it ❚
Marta Vezzi
Il cjaliâr di Tumieç. Un mistîr vecjo par un fantat zovin............
“Se jo o ves di maridâmi un cjaliâr no cjolarès, lui al è bon di bati suelis e ancje me mi batarès…”


text:
Pedane provisorie pai disabii in Place Sant Jacum
A tacâ dal dopomisdì di vinars ai 11 di Dicembar lis personis disabilis e i gjenitôrs cun fruts e cjaruç a si cjataran une pedane provisorie par podê lâ sul plateatic di Place Sant Jacum e visitâ il Marcjât di Nadâl. La notizie a je rivade dal assessôr pes Ativitâts Produtivis e Turisim Alessandro Venanzi, daspò di vê vût la valutazion positive de bande de sorintendence. Il probleme dal acès ai disabii sul plateatic nol è gnûf pe aministrazion comunâl: daspò di vê tirât vie la vecje pedane, che no jere a norme di leç, il plan alçât di Place Sant Jacum di timp nol è acessibil par cui che al è obleât a cjaruçs e cjadree cu lis ruedis. In graciis ae colaborazion cu la sorintendence, al à dit l’assessôr, si è cumò fiduciôs di podê cjatâ une soluzion positive e definitive al probleme.


text:
INTERVISTE
La zovine clarinetiste di Buie, Sara Papinutti, di 24 agns, e fâs part de “Orchestra Giovanile Alpina”.
Ce vuelial dî par te jessi dentri in cheste orchestre?
«E je une grande ocasion par cressi di un pont di viste artistic in maniere professionâl. O pues confrontâmi cun int di nivel che si impegne par superâ i confins dal panorame musicâl locâl, viers une dimension internazionâl. Mi ven dade ancje la pussibilitât di slargjâ il gno repertori, di favorî la creativitât e il confront cui coleghis, di condividi l’interès pe tutele e pe promozion de bielece midiant de art dai suns».
Cemût si puedial fâ rivâ la musiche classiche ai zovins?
«La Orchestre zovine alpine e je un esempli. Propit parcè che e je formade di zovins volenterôs e entusiascj, e pues ben judâ a invertî la tindince di vuê che e ponte ae superficialitât, par invidâ invezit a une partecipazion cussiente e sensibile viers il “ben scoltâ”».
Ce si aial di fâ pal gnûf public de classiche?
«Par vê un public atîf e pardabon interessât ae classiche, si à di tirâlu sù fin di piçul. Zûcs, laboratoris, progjets, fats di int competente che e sa trasmeti l’amôr pe musiche, cence imposizions. Di chi, dut si svilupe in maniere naturâl, e ancje lis orchestris zovinis come chê alpine, a son une impuartante consecuence di un savê fâ che al cjale al doman».
(a.s.)


text:
Friûl, tiere di emigrazion, tiere piçule e sierade tai siei confins, tiere di int ruspiôse e marumide: ve culì i caratars dal Friûl tal imagjnari coletîf. Ma il Friûl al è ancje tiere di int che e à zirât il mont cun curiositât e gust di scuvierzi, puartant ator la sô umanitât e fasintsi volê ben pe sô scletece, cence tantis nainis.
Un esempli nus al da la figure di Pieri Savorgnan di Breçâ, nobil furlan nassût a Rome tal 1852, uficiâl de Marine francese, sbarcjât in Afriche par jemplâ il blanc des cjartis gjeografichis. Esploradôr cence armis e cuintri de sclavitût, mot de pazience e dal rispiet, Pieri al fo un om di pâs, diferent dai “conquistadores” dal timp, tant che la capitâl dal Congo, che si clame “Brazzaville” in so onôr, e je la uniche citât a vê mantignût ancjemò vuê il nom di un colonialist. Pieri al jere vuidât dal misteri e al veve pôre, une grande pôre dal diviers. E pûr a cheste pôre al à fat cuintri, no cu la violence o imponint la sô culture o refudant chei popui, ma spartint il lôr dolôr e lis lôr gjondis, cjacarant, scoltant e viodint in lôr oms come lui, cence par chest pierdi la sô identitât, ma fasintle, anzit, plui siôre tal dialoc e tal scambi di esperiencis.
E intun moment storic come il nestri, là che africans e migrants a rivin ogni dì tes nestris tieris, tucant aes nestris puartis, o vin denant dai voi un migrant che al à alc di dînus: furlan a Rome, roman in Friûl, francês di acuisizion, african par vocazion, insume un om che, denant dal forest, al à cjalât in muse la sô pôre e i à cimiât, fin a batile, crodint te umanitât plui vere che e lee dute la int dal mont.
Se, come che e diseve Catine la Percude, “e esist une muart de tiere e une muart de memorie”, te fase che o stin vivint e tal confront cui emigrants di vuê o vin di stâ atents a no colâ tal pericul di fâ murî la memorie de nestre storie di emigrazion. Pieri da Brazzaville, furlan in Afriche, nus ricuarde alore cemût che i Africans in Friûl a puedin deventâ une risorse, par vie de comun partignince umane. Dut chest, cuintri il pericul di pierdi no dome lis nestris lidrîs, ma ancje – e soredut – la semence.
Ilarie Colùs
ATUALITÂT – Cimiant in muse a la pôre dal forest…............
Friûl, tiere di emigrazion, tiere piçule e sierade tai siei confins, tiere di int ruspiôse e marumide: ve culì i caratars dal Friûl tal imagjnari coletîf. Ma il Friûl al è ancje tiere di int che e à zirât il mont cun curiositât e gust di scuvierzi, puartant ator la sô umanitât e fasintsi volê ben pe sô scletece, cence tantis nainis.


text:
Cuarante agns fa, a Forgjarie, lis cjampanis a sunarin a plen par fâ fieste di sei tornâts sot de provincie di Udin. Vuê che si cjacare de autodeterminazion di Puart e di Sapade che a vuelin tornâ te Patrie dal Friûl (cun tante fadie par vie de oposizion dal Venit), a è util riscuvierzi chest câs singolâr di vere democrazie «gjeopolitiche», in linie cu la volontât popolâr. Par un an, dal 1968 al 1969, Forgjarie – inte Diestre Tiliment – e fo part de gnove provincie di Pordenon, stant che e faseve part dal mandament di Spilimberc. Te sô storie, Forgjarie e à vût leams strents cui paîs dongje, massime cun Pinçan e Vît, che cun lôr e aministre ancjemò la Val di Arzin, un dai ultins ambients salvadis e cuntune grande biodiversitât de nestre regjon. Ma, tal stes timp, a son stâts fuarts i leams ancje cun Ruvigne e Sant Denêl li dongje, par no dî di Udin, diocesi che Forgjarie i fâs riferiment. Tal secont dopovuere, intant che Pordenon e cresseve cu la sô economie e e mostrave segnâi di indipendence, a Forgjarie al jere dut il contrari. Si ben che il sindic Giovanni Cedolini al ves fat documents comunâi in linie cu la volontât dai siei paisans, a Rome il parlament tal 1967 al faseve bon il progjet de provincie di Pordenon cun dentri dut il mandament dal Spilimberghês. Tal Otubar di chel an, dute la popolazion di Forgjarie e marcjave su Udin par pandi il so no a Pordenon. Nuie di fâ: la machine aministrative no si podeve plui fermâ. Il prin di Març dal 1968, a Pordenon e fo fieste grande pe nassite de gnove provincie, in gracie di une leç costitutive. Musis scuris invezit a Forgjarie. Ma i parlamentârs furlans de epoche a jerin za in vore par puartâ une modifiche significative ae leç. Un iter svelton, tant che ai 22 di Zenâr dal 1969 al fo spedît a Forgjarie un telegram di Rome cu la gnove che la Comission Internis de Cjamare dai deputâts e veve votât par tornâ sot de provincie di Udin. Cualchi setemane dopo, al fo il Senât a dî di sì, e cu la Vierte a Forgjarie a fiestezarin sunant a plen dutis lis cjampanis dal paîs. Forgjarie e fo cussì inseride tal mandament di Sant Denêl. Ancjemò vuê, cheste decision dal Parlament talian e cree un piçul paradòs viari: la strade provinciâl numar un di Pordenon, cognossude tant che la «Val di Arzin», plui o mancul par doi chilometris e cor in provincie di Udin tal paîs di Flavuigne, la uniche frazion di Forgjarie te bande drete dal riul Arzin.
Davide Francescutti
ATUALITÂT – La fuarce de volontât popolâr: il câs di Forgjarie............
Cuarante agns fa, a Forgjarie, lis cjampanis a sunarin a plen par fâ fieste di sei tornâts sot de provincie di Udin. Vuê che si cjacare de autodeterminazion di Puart e di Sapade che a vuelin tornâ te Patrie dal Friûl (cun tante fadie par vie de oposizion dal Venit), a è util riscuvierzi chest câs singolâr di vere democrazie «gjeopolitiche», in linie cu la volontât popolâr. Par un an, dal 1968 al 1969, Forgjarie – inte Diestre Tiliment – e fo part de gnove provincie di Pordenon, stant che e faseve part dal mandament di Spilimberc. Te sô storie, Forgjarie e à vût leams strents cui paîs dongje, massime cun Pinçan e Vît, che cun lôr e aministre ancjemò la Val di Arzin, un dai ultins ambients salvadis e cuntune grande biodiversitât de nestre regjon. Ma, tal stes timp, a son stâts fuarts i leams ancje cun Ruvigne e Sant Denêl li dongje, par no dî di Udin, diocesi che Forgjarie i fâs riferiment. Tal secont dopovuere, intant che Pordenon e cresseve cu la sô economie e e mostrave segnâi di indipendence, a Forgjarie al jere dut il contrari. Si ben che il sindic Giovanni Cedolini al ves fat documents comunâi in linie cu la volontât dai siei paisans, a Rome il parlament tal 1967 al faseve bon il progjet de provincie di Pordenon cun dentri dut il mandament dal Spilimberghês. Tal Otubar di chel an, dute la popolazion di Forgjarie e marcjave su Udin par pandi il so no a Pordenon. Nuie di fâ: la machine aministrative no si podeve plui fermâ. Il prin di Març dal 1968, a Pordenon e fo fieste grande pe nassite de gnove provincie, in gracie di une leç costitutive. Musis scuris invezit a Forgjarie. Ma i parlamentârs furlans de epoche a jerin za in vore par puartâ une modifiche significative ae leç. Un iter svelton, tant che ai 22 di Zenâr dal 1969 al fo spedît a Forgjarie un telegram di Rome cu la gnove che la Comission Internis de Cjamare dai deputâts e veve votât par tornâ sot de provincie di Udin. Cualchi setemane dopo, al fo il Senât a dî di sì, e cu la Vierte a Forgjarie a fiestezarin sunant a plen dutis lis cjampanis dal paîs. Forgjarie e fo cussì inseride tal mandament di Sant Denêl. Ancjemò vuê, cheste decision dal Parlament talian e cree un piçul paradòs viari: la strade provinciâl numar un di Pordenon, cognossude tant che la «Val di Arzin», plui o mancul par doi chilometris e cor in provincie di Udin tal paîs di Flavuigne, la uniche frazion di Forgjarie te bande drete dal riul Arzin.


text:
Anna Casasola: intant,compliments. Jê e je une des pocjis gjornalistis che, a Rome, a àn decidût di sostignî l’esam professionâl in marilenghe.
«Par dî il vêr, lu ai fat dome par une part, dome te scriture dal articul. O ai tratât il câs de cjantant Madonna e des sôs adozions dai fruts dal Malawi. Po l’orâl lu ai fat par talian. Par me al è stât un fat normâl, o disarès une scomesse. Ma no ai volût che al fos considerât une facilitazion o une furbetât par passâ l’esam. Si trate di une pussibilitât de leç, cjapade buine ancje di altris minorancis. Viodût che o vignivi de esperience des “Gnovis” e che la lenghe furlane mi plâs, le ai sfrutade».
Apont, lis “Gnovis”. Cuant tornarano a scomençâ?
«E je daûr a rivâ insom la burocrazie de convenzion jenfri Provincie e Telefriuli. In Fevrâr o varessin di tornâ a partî. O larìn indevant fintremai a Dicembar dal 2009».
Cemût isal gambiât il formât?
«O larìn in onde cun chel stes formât sperimentât di Setembar a Dicembar dal 2008. O vevin scomençât cuntun altri: cul progjet sierât tal 2007, “Lis Gnovis” a duravin 5 minûts, juste il timp di dâ lis notiziis. No bastavin. Alore o vin pensât di struturâlu plui “a scandai”, tematic e plui lunc, fintremai a 10 minûts. L’obietîf de Provincie al è chel di dâi dignitât ae lenghe, che e pues jessi doprade in cualsisei cjamp e contest, ancje gjornalistic».
Dacuardi, ma al è simpri un imprest tes mans di un ent public, gjestît di une zonte, espression di fuarcis politichis. No lu cjatial limitant pe libertât di informazion?
«Al pues jessi limitant, ma bisugne tignî cont che al è une rispueste de provincie a une robe, a une esigjence, domandade dai stes furlans.
E che e varès di jessi scoltade di cualchidun altri, par esempli de Rai».
Mai tirade pe gjachete?
«O ai simpri lavorât in autonomie, in mût trasversâl, ancje cu la oposizion. Nissun mi à mai imponût di sintî lis “nomenclaturis”.
Cun chest gnûf formât chest al sarà ancjemò plui vêr. O larìn sul puest, o fasarìn viodi atualitât, tradizions e culture».
Pussibil che nancje Fontanini i vedi mai domandât une interviste confezionade?
«Nol vûl jessi intervistât. Al è stât ospit in studi dome trê viaçs: une volte par vie che lu ai “ricatât”, une altre pe inaugurazion e ae fin pai augûrs di Nadâl. Vuelial savê ce che mi à dit cuant che o vin tornât
a scomençâ?».
Ce i aial dit?
«Di no stâ a scoltâ i trombons, ma la int. E di fat, la Casasola in chei cuatri mês dal 2008 si è becade dôs bronchitis, une a Paulâr e une fasint il paiaç tal ospedâl di Udin».
OSCAR PUNTEL
CULTURE – Lis “Gnovis” daûr a tornâ............
Anna Casasola: intant,compliments. Jê e je une des pocjis gjornalistis che, a Rome, a àn decidût di sostignî l’esam professionâl in marilenghe.


text:
Cussì, daûr lis lastris o cjali Fevrâr che si strissine su lis cumieriis, e si ferme là jù da pît, dongje la merlete imbombade di nêf.
I ramaçs a son neris, la tiere e mostre la anime scure; nancje une ponte di vert e cuche, nancje un bâr di tale le sbuse. Ma se tu stâs cidin un moment, tu sintis cori, dulinvie il prât, un ghiti lizêr, un sgrisul di vite.
O pensi di someâ a chest mês, un fregul stiçôs, un tic rabiôs, dispès suturni.
Ce che o volarès pescjâ la tiere cui scarpons, sintîle criçâ, jessi paron des mês gjambis, dai miei pas!
Invezit o soi culì, sentât.
In spiete, tant che simpri: a buinore che mi jevin, mi judin a lavâ la muse, a fâ la barbe, che infin mi sentin sul birocin.. Biel, sì, cu lis ruedis grandis e comut, o frachi un boton e si môf, al è un regâl dai fruts, i miei doi fruts. Cuant che a vegnin a cjatâmi mi contin dal grant cefâ che a àn, dal trafic, di trop che al coste vivi in zornade di vuê, “Viôt di stâ pulît pari, se ti covente alc, claminus” mi disin lant vie.
Mi plasarès che si fermassin cualchi moment di plui: cuant che o soi cun lôr si sfante la fumate di maluserie che mi ten companie dì e gnot.
Lu sai, no pues pratindi che a stedin daûr un vecjo.
La siore badante e fâs tantis bocjis par taponâ il vueit des sôs peraulis: peteçs e morosets di int sui gjornâi a mi propit no mi interessin.
Se o podès invezit saltâ fûr, lâ fin li de ostarie “Da Mame”, fâ une partide di cjartis, dopo mai che lu desideri!
O ben lâ a cjatâ Toni, par sintii ancjemò une volte la conte de ritirade de Russie.
O fâmi compagnâ fin tal cimitieri, par discori cu la mê puare femine, cui miei muarts.
Ma o soi culì, o cjali il timp passâ su li mês mans, ogni dì plui grîf, plui trist, cjamât di ricuarts di timps lontans. Ce che al è sucedût îr no si ferme intal cjâf, si viôt che nol è impuartant, cussì l’aiar lu sofle vie.
L’aiar… a mi puarte une voie, un segret scuindût e dolç, impiât tant che faliscje e inniât te anime: sotvôs o dîs al cîl frêt e insiorât dal soreli a mont: “Sisilute, ti spieti, cuant tornistu?” ■
di GIULIANA PELLEGRINI
LA FABRICHE DAI… LIBRIS – CONTECURTE. Tite, classe 1924............
Cussì, daûr lis lastris o cjali Fevrâr che si strissine su lis cumieriis, e si ferme là jù da pît, dongje la merlete imbombade di nêf.


text:
Sul numar di Avost da La Patrie dal Friûl o vin cognossût un Stefano Montello in version contadin responsabil di un progjet sociosanitari de ASS 5 Basse Furlane: la fatorie sociâl Volpares di Palaçûl.
O vin ritignût di dâ man fuarte a cheste iniziative cun plasê e o vin acetât di partecipâ a une iniziative previodude par domenie ai 22 di Setembar propit li de fatorie sociâl.
Si trate di “Une fieste di fin Istât” al conte Montello “che e sarà la ocasion par vierzi lis puartis de fatorie a dute la int che in chestis setemanis nus à manifestadis solidarietât e simpatie, massime traviers de nestre pagjine Facebook: in passe 300 di lôr a àn za fracât sul LIKE de pagjine www.facebook.com/fattoriasocialevolpares”.
“Puarte un amì a Volpares, pardabon!” al è il non di cheste zornade di fieste inmaneade di Montello e dai utents de fatorie sociâl “Cumò al è il moment di cjalâsi tai voi e ringraziâ dutis lis istituzions e la int che nus stan dongje” al sclarìs il responsabil.
Si scomence aes 11 di buinore cu la dimostrazion di cemût che si trebiave une volte; aes 12.30 al sarà il gustâ li dal zardin de fatorie; aes 3 dopomisdì la redazion da La Patrie dal Friûl e presentarà l’ultin numar e par sierâ e sarà tante musiche cui FLK e Lino Straulino.
Un apontament che no si pues mancjâ no dome pes ativitâts programadis, ma soredut pe finalitât di sostegn a cheste impuartante realtât nassude par dâ une gnove ocasion di vite a chês personis che a son stadis afidadis a la struture. ❚
Christian Romanini
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
“99 Peraulis_Fevelâ cul mont, Parlare col mondo, Talking to the world” al è l’ultin lavôr editoriâl di Silvana Schiavi Fachin, docente e formadore esperte di didatiche plurilengâl.
Un gnûf format ludic didatic de Golaine “99domande”, presentât a forme di scjatule cun 99 cjartis di zûc e cun ancjetantis peraulis dissegnadis dai fantats dal Centri Diurni Punto Zero, cu la colaborazion de ilustradore e cjâf dal progjet “Gjenetichementri Diferent” Patrizia Geremia. Lis peraulis, i proverbis, lis cjançons, lis rimis e lis poesiis, a son declinadis in 15 lenghis. L’obietîf al è chel di puartâ i fruts ae scuvierte graduâl des analogjiis e des diferencis che a esistin fra lis diferentis visions dal mont dai popui de Tiere, e a capî lis corispondencis o lis divergjencis che a son fra i elements lessicâi che lis lenghis a doprin par palesâ la diversitât culturâl e di pinsîr. L’ûs didatic dal zûc al pues partî dai dissens par scuvierzi ce che i fruts za a san sui ogjets e su lis ilustrazions, lassant che si esprimin te lenghe che a cognossin miôr: il furlan, il talian, ma ancje lis altris lenghis che a doprin in cjase (par esempli un dialet locâl o di une altre regjon, une altre lenghe dal teritori tant che il sloven o il todesc) o une des lenghis de imigrazion resinte (l’albanês, il cravuat, il rumen).
La publicazion, editade di Futura Edizioni, e à vude la poie de ARLeF – Agjenzie Regjonâl pe Lenghe Furlane e e à un sottitul significatîf: “La lenghe e je musiche”. «Si trate di un imprest didatic pe promozion ae educazion pluriculturâl e interculturâl tant che fonde di une educazion plurilengâl – al marche il president de ARLeF, Lorenzo Fabbro – par judâ i fruts des nestris scuelis e des nestris fameis a cressi cence prejudizis e cence stereotips, ma ancje braurôs dai valôrs alts de lôr tradizion storiche e culturâl». ❚
Redazion
Une scjatule plene di peraulis: il gnûf zûc didatic che al jude a capî chei altris............
“99 Peraulis_Fevelâ cul mont, Parlare col mondo, Talking to the world” al è l’ultin lavôr editoriâl di Silvana Schiavi Fachin, docente e formadore esperte di didatiche plurilengâl.


text:
Cambiament: al è chest il sens plui sclet dai risultâts che a son vignûts fûr des elezions aministrativis davueltis in Mai. E la situazion e ven ben fotografade se si cjale i tancj Comuns inte nestre tiere che a àn sielzût di gambiâ, di voltâ pagjine parcè che al jere vignût il moment di sierâ cu lis aministrazions in cariche. Chest al è sucedût intune vore di puescj: di Triest a Palme, di Codroip a Majan, di Cordenons a Tarcint, di Dael a Nimis.
SI VA A ÇAMPE, MA NO PAR DUT_ Tant che in dute Italie la plui part dai Comuns e à svoltât a çampe, ma ator pe Patrie nol è stât simpri cussì. Baste cjalâ ce che al è sucedût a Codroip dulà che il vicepresident de Provincie di Udin Fabio Marchetti al à puartât il Comun a drete, daspò 18 agns di guvier des aministrazions çampinis di Giancarlo Tonutti e Vittorino Boem. Si trate di un test che par sigûr al è stât significatîf parcè che al è stât l’unic esperiment di aleance fat dal Partît Democratic cul Tierç Pôl – la formazion di centri che e meteve adut la Union di Centri di Pierferdinando Casini cui finians di Futûr e Libertât. La prove no je lade masse ben, e Marchetti al è lât a gnocis. Ven a stâi che no somein cuissà ce lis pussibilitâts di ripeti chest acuardi in avignî, dal moment che invezit la sielte di un front compat a çampe e permet di vê risultâts cetant miôr.
I ERÔRS PLUI ECLATANTS DAL CENTRIDRETE_ A Triest chest front compat si è dât dongje zaromai des primariis che a àn sielzût Roberto Cosolini, segretari locâl dal Pd, tant che sfidant pal successôr di Roberto Dipiazza. Intant che a centri-drete si scurtissavin par decidi cui che al veve di jessi il candidât e a ‘ndi vignivin fûr cinc (Roberto Antonione, Franco Bandelli, Michele Lobianco, Massimiliano Fedriga e Edoardo Sasco), la scuadre di Cosolini si è mote ben e la unitât e à paiât. Cussì al è stât ancje a Palme, dulà che il sindic in cariche Federico Cressati al à pierdût la cjadree ancje par vê fat intindi di jessi disponibil a resonâ in mert a un gnûf centri comerciâl di fûr dai mûrs de citât stelade. Francesco Martines, conseîr provinciâl Pd, al à savût interpretâ chest marum e la int lu à sielzût.
LISTIS TRASVERSÂLS_ La çampe e monte in scran ancje a MaIan dulà che daspò diesinis di agns (prin di guvier Dc, daspò Fi e Pdl) i moderâts a molin li sbrenis dal Comun lassant a cjâf dal municipi Raffaella Paladin, 41 agns. La stesse etât di Celio Cossa, gnûf sindic di Tarcint, che al à batût il prin citadin in cjarie, Roberto Pinosa, penalizât soredut de nassite di un comitât popolâr cuintri dal progjet di fâ su une centrâl par brusâ biomassis e de defezion di Michela Gasparutti, impuartant pont di riferiment dal Pdl locâl, che no je jentrade in liste pal consei comunâl pe prime volte di 18 agns incà. Tarcint e Majan a son stâts esemplis di listis une vore trasversâls, dulà che çampe e drete si son messedadis in maniere no simpri clare. Stesse robe e je capitade a Tor di Zuin dulà che Roberto Duz, candidât dal Pd, al à vût la poie di trê oms che in paîs ducj a coleghin al Pdl. Se si tratave di une grande coalizion la int le à fate subit deventâ piçule parcè che il sindic Roberto Fasan al è stât riconfermât. Al è l’unic câs forsit dulà che la int e à sielzût un candidât autonim in oposizion aes fuarcis che a fasin riferiment ae politiche taliane.
AUTONOMISCJ? N.P._ Pecjât che nancje a Tor di Zuin no si pues fevelâ di un candidât autonomist, parcè che no si son viodudis in chestis elezions listis di cheste fate, che a fasin pensâ a une rinassite e idee di un Friûl che al cjape decisions a cjase sô scoltant prin di dut i siei citadins e lant daûr ae vocazion di un teritori che al à simpri cirût di esercitâ une fuarte forme di autoguvier. Un model che al è ancje rapresentât des lenghis de nestre tiere: nol è un câs che il vecjo e gnûf president de Provincie di Gurize, Enrico Gherghetta, al à zurât par talian, furlan e sloven.
Ma chestis elezions a saran di memoreâ ancje pe biele flabe di Nimis, dulà che a 68 agns sunâts al è deventât sindic Walter Tosolini, colone dal Pd. Daspò cuarante agns di politiche di podê contâ, il gnûf prin citadin al à dât dut câs un grant segnâl di rinovament sielzint une zonte cuntune etât medie di 34 agns, ven a stâi la metât de sô.
Walter Tomada
VIERZIDURE – Al sofle aiar gnûf sul Friûl............
Cambiament: al è chest il sens plui sclet dai risultâts che a son vignûts fûr des elezions aministrativis davueltis in Mai. E la situazion e ven ben fotografade se si cjale i tancj Comuns inte nestre tiere che a àn sielzût di gambiâ, di voltâ pagjine parcè che al jere vignût il moment di sierâ cu lis aministrazions in cariche. Chest al è sucedût intune vore di puescj: di Triest a Palme, di Codroip a Majan, di Cordenons a Tarcint, di Dael a Nimis.


text:
Strade costiere di Miramare. Une Ferrari, cuntune saete dissegnade parsore dal music, e file vie pivetant e sorpassant a drete e a çampe dutis chês altris machinis che a passin pe stesse strade.
La Ferrari e à ancje un non: si clame Folco.
Come dutis lis machinis che a vivin di chês bandis li, Folco al passe il timp a Barcola al Fritolin (a disin che il pes lu fridin cul stes vueli che a doprin tal motôr), o pûr a comprâ monadis par jessi simpri il plui ae mode des corsis: spoilers, aletons e argagns cussì, che no coventin a nuie.
Une dì, Folco al sta zuiant a passâ di ca e di là des sinis dal “Tram de Opcina”, cuant che une machine lu passe a drete. Folco, che nol rive a sopuartâ di jessi passât, al scomence a corii daûr, ma si piert vie pes campagnis, fin che al rive intune citât: Blave City.
A Blave City a vivin doi tratôrs, cuatri cjars e une bielissime trebie. Folco al rive, ju cjale di stuart (“Ce contadins!”, al pense) e al domande subit dulà che al pues cjatâ un lûc par rilassâsi dopo dute la strade fate: une SPA, un estetist che i fasi la pneumaticure, un mecanic che i meti il vueli gnûf, magari biologjic e profumât.
I tratôrs e i cjars lu cjalin cun doi ferâi cussì: ce disial chel li? Estetist? Spa? Chi si lavore!
(Come che o varês capît, Folco al jere finît in “Furlanie”).
“Al massim, dopo vore, tu puedis vignî tal bar cun noaltris a bevi un spritz. Ven a trebiâ e dopo o viodìn”.
(Il spritz, a Blave City, al è Gasoli cul Tocai)
“Trebiâ? Jo? Ma savêso cui che o soi, jo? Jo a Triest o ai vinçût dutis lis corsis di rive jù di San Giusto! Savêso che o soi bon di passâ il bivio ad H come se al fos un bivio a &? E dopo, o ai a pene lustrât i cerclis, no pues mighe sporcjâju di pantan! Vêso invezit un puest dongje de aghe dulà cjapâ soreli? Un puest tant che Barcola, cuntun pôc di ciment?”
“Boh, o vin il Tiliment. Cui claps”.
E cussì, Folco al va a cjapâ soreli tal Tiliment e dopo al va a bevi il spritz cui cjars, i tratôrs e la trebie. E, forsit par vie dal aiar cjapât tal Tiliment, forsit pal spritz (il cingolât che al jere daûr dal bancon i veve zontade ancje un pocje di sgnape di cuvierton, dentri), forsit pe biele caroçarie de trebie che intant che e beveve i striçave lis lûs, ma Folco al à scomençât a inacuarzisi che la sô vite no i plaseve plui tant.
E, leint il so libret, al discuvierç che il so non nol è Folco, ma Folc (par vie de saete dissegnade sul music) e che sô mari e jere une “Ape” che e vignive de Cjargne.
Cussì, Folc al mole Barcola, il Fritolin e il “tram de Opcina”, si gjave i cerclis in leghe e si met sù un biel ganç di rimorchi par tirâ la vuarzine, si maride cu la trebie e di chê dì al vîf furlan e content dongje dal Tiliment. ❚
Bete di Spere
AL CINE CUN BETE. CjarsBete di Spere
Strade costiere di Miramare. Une Ferrari, cuntune saete dissegnade parsore dal music, e file vie pivetant e sorpassant a drete e a çampe dutis chês altris machinis che a passin pe stesse strade.


text:
E jere une volte, tun paîs dal Friûl, une fantate che e passave dut il dì a lavorâ e netâ cjase, e daspò che une volte e veve netât ancje dutis lis boris vanzadis di un pignarûl, dut il paîs le clamave Cinisintule. La fantate e jere vuarfine di mari e viveve cun dôs surlastris, che invezit no fasevin mai nuie (de bande de mari, in fat, lôr dôs a jerin triestinis) e anzit, a cjolevin simpri vie la puare Cinisuntule che e lavorave simpri.
Tal paîs di Cinisintule al viveve ancje un princip, che une dì, strac di jessi vedran, al decît di fâ un bal par cjatâsi une morose. Lis dôs surlastris a van doi dîs a Barcola a cjapâ soreli par preparâsi, si metin sù vistîs dai plui grancj stilists dal moment e a van al bal, intant che Cinisintule e je a gjavâ la jerbe mate tal ort, cjantant “E a misdì ti doi vuainis e a la sere cuntun len”.
Ma tal ort, dut un moment e rive une fade, che i dîs: “Cinisintule, âstu voie di lâ a balâ?”
“Par dî la veretât – e dîs Cinisintule – o stoi ben chi a gjavâ jerbatis!”
“Sêstu sigure? – e dîs la fade – Cjale che tal cjistiel e a fasin ancje un aperitîf cun pan e muset!”
Convinte Cinisintule, la fade e pronuncie lis peraulis magjichis “Ursule parussule” e la tute sporcje di cinise de fantate e devente un bielissim vistît di sere, e une coce dal ort e devente une caroce cui cjavai.
“Ma sta atente – e dîs la fade – di tornâ a cjase a miezegnot, se no l’incantesim al va sù pai stecs!”
Cussì Cinisintule e va al bal, e il princip, dopo doi zîrs di tais e cuatri cjacaris di balon cun jê, si inamore. Ma aromai e je rivade miezegnot.
“Mi tocje lâ vie!”
“Fermiti almancul pe gubane!”
Ma Cinisintule e scjampe vie juste in timp: la caroce e jere a pene tornade coce, e jê e veve propite voie di fâ cuatri gnocs di cuinçâ cu la scuete. Ma lant cussì di corse, e piert un dai scarpets cjargnei che e veve intor.
Disperât, il princip al cjate il scarpet e al capìs intun moment che al è chel di Cinisintule. Par cjatâle, alore, al mande un famei ator par dut il paîs a provâ il scarpet a lis fantatis. Lis surlastris, cuant che il famei ur domande di meti sù il scarpet cjargnel, cence savê che il famei al lavorave pal princip, e I rispundin: “Noaltris meti sù un scarpet? Nancje muartis! O vin i nestris tacs a spiç!”
E cussì a restin freadis.
Cinisintule, invezit, e ricêf in cjase il famei cuntune butilie di Tocai e un salam, cussì lui al capìs che e je jê cence nancje provâ il scarpet.
“Cinisintule – i dîs il princip cuant che le viôt – âstu voie di sposâmi?”
“Va ben – e rispuint jê – ma dome se tu mi prometis che pal prossim pignarûl tu mi compris une scove gnove”.
E cussì Cinisintule e il princip si maridin e a fasin fieste cuntune grande gridele di cueste e luianie come pal “tierç timp” fûr dal stadi di balon dai Riçs, cun Cinisintule che e netave la cinise des boris a pene finît di cuei. E ducj a viverin furlans e contents.
Lis flabis di Bete di Spere
E DUCJ A VIVERIN… FURLANS E CONTENTS. Cinisuntule............
E jere une volte, tun paîs dal Friûl, une fantate che e passave dut il dì a lavorâ e netâ cjase, e daspò che une volte e veve netât ancje dutis lis boris vanzadis di un pignarûl, dut il paîs le clamave Cinisintule. La fantate e jere vuarfine di mari e viveve cun dôs surlastris, che invezit no fasevin mai nuie (de bande de mari, in fat, lôr dôs a jerin triestinis) e anzit, a cjolevin simpri vie la puare Cinisuntule che e lavorave simpri.